รองนายกฯ ประวิตร เข้มสั่งกวาดล้างแก๊งคอลเซ็นเตอร์ พร้อมออกมาตรการเร่งด่วนแก้ปัญหาการฉ้อโกงทางออนไลน์ ปกป้องความเสียหายให้แก่ประชาชน
พล.อ.ประวิตร วงษ์สุวรรณ รองนายกรัฐมนตรี เรียกประชุมหน่วยงานที่เกี่ยวข้อง ประกอบด้วย กระทรวงดิจิทัลเพื่อเศรษฐกิจและสังคม (ดีอีเอส) ,กรมสอบสวนคดีพิเศษ (ดีเอสไอ) ,ตำรวจ, ธนาคารแห่งประเทศไทย,คณะกรรมการกำกับหลักทรัพย์และตลาดหลักทรัพย์ และ คณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) เพื่อขับเคลื่อนมติคณะรัฐมนตรี ในการเร่งแก้ปัญหาความเดือดร้อนของประชาชน จากการฉ้อโกงผ่านสื่อสังคมออนไลน์ เนื่องจากสถานการณ์ปัญหาฉ้อโกงและการหลอกลวงประชาชน ผ่านสื่อสังคมออนไลน์ ทั้งในรูปแบบของการเงินนอกระบบ การพนันออนไลน์ การหลอกลวงผ่านคอลเซ็นเตอร์ ยังคงเกิดขึ้นต่อเนื่อง โดยคนร้ายมักปรับรูปแบบและวิธีการ เพื่อให้เหยื่อหลงเชื่อโดยมิรู้เท่าทัน ทำให้ประชาชนได้รับความเดือดร้อนและสูญเสียทรัพย์สินเป็นจำนวนมาก มีมูลค่าความเสียหายรวมกว่า 1.3 หมื่นล้านบาทที่ผ่านมา ทั้งนี้ที่ประชุมเห็นชอบมาตรการเร่งด่วน ด้านการป้องกันปราบปราม มาตรการสืบสวนปราบปราม การปรับแก้กฎหมาย ระเบียบที่เกี่ยวข้องและกำหนดอัตราโทษสูงขึ้น มาตรการดูแลคุ้มครองประชาชน และมาตรการสร้างความร่วมมือเชิงรุกพล.อ.ประวิตร เน้นย้ำว่า ปัญหาฉ้อโกงและการหลอกลวงประชาชน ผ่านสื่อสังคมออนไลน์ เป็นภัยทางสังคมสร้างความเสียหายทางการเงิน เศรษฐกิจสังคม และความเชื่อมั่นของประเทศอย่างมาก ขอให้ทุกหน่วยงานถือเป็นนโยบายเร่งด่วนของรัฐบาลที่ต้องให้ความสำคัญ ทำงานร่วมกันอย่างใกล้ชิด ตลอดจนบังคับใช้กฎหมายที่มีอยู่ทั้งหมดให้เป็นผลรูปธรรม และให้กวาดล้างทุกกลุ่มที่หลอกลวงออนไลน์ เน้นให้ประชาชนมีส่วนร่วมและรับทราบความคืบหน้าการแก้ปัญหาในทุกกรณี พร้อมกำชับหน่วยงานที่รับผิดชอบในแต่ละมาตรการ ให้เร่งดำเนินการจัดทำรายละเอียดในแต่ละมาตรการให้แล้วเสร็จภายใน 10 วัน โดยให้ ดีอีเอส พิจารณาการจัดตั้งกองทุนช่วยเหลือเยียวยาผู้เสียหาย รวมทั้งจัดทำรายงานการแก้ปัญหาการฉ้อโกงผ่านสื่อสังคมออนไลน์ และที่สำคัญทุกหน่วยงานต้องกำกับไม่ให้มีเจ้าหน้าที่รัฐเข้าไปเกี่ยวข้องเด็ดขาด